text: Kæmpe halmbrand ved Horsens
  23 oktober 2017 kl. 05.13
  En lade med mellem 450 og 600 halmballer brænder på en nedlagt gård vest for Lund. Slukningsarbejdet forventes at vare det meste af mandagen, oplyser brandfolkene på stedet.
  Flammerne kan ses fra lang afstand, og der kommer til at gå mange timer, før ilden i de sidste halmballer er slukket.
  Sådan lyder vurderingen fra indsatsleder Dennis Ottosen fra Sydøstjyllands Brandvæsen til TV SYD.
  Alarmen til brandvæsenet kom klokken 00.54 natten til mandag, og siden da har brandfolkene været i gang med slukningsarbejdet.
  Den nedlagte gård ligger på Silkeborgvej vest for Lund. Halmballerne er opbevaret i en lade, der er helt udbrændt.
  - Det er halmballer på en størrelse af en gange to meter, og der er mellem 450 og 600 af dem i laden, siger Dennis Ottosen til TV SYD.
  Både Beredskabsstyrelsen Sydjylland og Beredskabsstyrelsen Midtjylland deltager i slukningsarbejdet.
  